《途中书怀寄奉化知县二首 其一》
宋代·卢襄

自戴渊明漉酒巾，食鲑甘作庾郎贫。虽无残菊簪华发，赖有青山似故人。

几处鸦鸣牛背雨，经年衣犯马蹄尘。待携神武朝衫去，还我烟溪漱石身。

作者简介：衢州人，字赞元。初名天骥，字骏元，徽宗朝避“天”字改。第进士。政和六年，以朝散郎提点两浙东路刑狱。宣和间为徽猷阁待制、知江宁府，迁显谟阁直学士、江东路提点刑狱。钦宗靖康中拜吏部侍郎，推册张邦昌为楚帝。高宗建炎初责授成州团练副使、安置衡州。有《西征记》。